השגחה לרמב"ן

ר' נתנאל וידרבלנק

## רמב"ן שמות פרשת בא פרק יג

 ועתה אומר לך כלל בטעם מצות רבות. הנה מעת היות עבודה זרה בעולם מימי אנוש החלו הדעות להשתבש באמונה, מהם כופרים בעיקר ואומרים כי העולם קדמון, כחשו בה' ויאמרו לא הוא, ומהם מכחישים בידיעתו הפרטית ואמרו איכה ידע אל ויש דעה בעליון (תהלים עג יא), ומהם שיודו בידיעה ומכחישים בהשגחה ויעשו אדם כדגי הים שלא ישגיח האל בהם ואין עמהם עונש או שכר, יאמרו עזב ה' את הארץ. **וכאשר ירצה האלהים בעדה או ביחיד ויעשה עמהם מופת בשנוי מנהגו של עולם וטבעו, יתברר לכל בטול הדעות האלה כלם, כי המופת הנפלא מורה שיש לעולם אלוה מחדשו, ויודע ומשגיח ויכול**. וכאשר יהיה המופת ההוא נגזר תחלה מפי נביא יתברר ממנו עוד אמתת הנבואה, כי ידבר האלהים את האדם ויגלה סודו אל עבדיו הנביאים, ותתקיים עם זה התורה כלה:

 ולכן יאמר הכתוב במופתים למען תדע כי אני ה' בקרב הארץ (לעיל ח יח), להורות על ההשגחה, כי לא עזב אותה **למקרים** כדעתם. ואמר (שם ט כט) למען תדע כי לה' הארץ, להורות על החידוש, כי הם שלו שבראם מאין ואמר (שם ט יד) בעבור תדע כי אין כמוני בכל הארץ. להורות על היכולת, שהוא שליט בכל, אין מעכב בידו, כי בכל זה היו המצריים מכחישים או מסתפקים. אם כן האותות והמופתים הגדולים עדים נאמנים באמונת הבורא ובתורה כלה:

 ובעבור כי הקב"ה לא יעשה אות ומופת בכל דור לעיני כל רשע או כופר, יצוה אותנו שנעשה תמיד זכרון ואות לאשר ראו עינינו, ונעתיק הדבר אל בנינו, ובניהם לבניהם, ובניהם לדור אחרון. והחמיר מאד בענין הזה כמו שחייב כרת באכילת חמץ (לעיל יב טו) ובעזיבת הפסח (במדבר ט יג), והצריך שנכתוב כל מה שנראה אלינו באותות ובמופתים על ידינו ועל בין עינינו, ולכתוב אותו עוד על פתחי הבתים במזוזות, ושנזכיר זה בפינו בבקר ובערב, כמו שאמרו (ברכות כא א) אמת ויציב דאורייתא, ממה שכתוב (דברים טז ג) למען תזכור את יום צאתך מארץ מצרים כל ימי חייך, ושנעשה סכה בכל שנה:

 וכן כל כיוצא בהן מצות רבות זכר ליציאת מצרים. והכל להיות לנו בכל הדורות עדות במופתים שלא ישתכחו, ולא יהיה פתחון פה לכופר להכחיש אמונת האלהים. כי הקונה מזוזה בזוז אחד וקבעה בפתחו ונתכוון בענינה כבר הודה בחדוש העולם ובידיעת הבורא והשגחתו, וגם בנבואה, והאמין בכל פנות התורה, מלבד שהודה שחסד הבורא גדול מאד על עושי רצונו, שהוציאנו מאותו עבדות לחירות וכבוד גדול לזכות אבותיהם החפצים ביראת שמו:

 ולפיכך אמרו (אבות פ"ב מ"א) הוי זהיר במצוה קלה כבחמורה שכולן חמודות וחביבות מאד, שבכל שעה אדם מודה בהן לאלהיו, **וכוונת כל המצות שנאמין באלהינו ונודה אליו שהוא בראנו, והיא כוונת היצירה, שאין לנו טעם אחר ביצירה הראשונה, ואין אל עליון חפץ בתחתונים מלבד שידע האדם ויודה לאלהיו שבראו, וכוונת רוממות הקול בתפלות וכוונת בתי הכנסיות וזכות תפלת הרבים, זהו שיהיה לבני אדם מקום יתקבצו ויודו לאל שבראם והמציאם ויפרסמו זה ויאמרו לפניו בריותיך אנחנו**, וזו כוונתם במה שאמרו ז"ל (ירושלמי תענית פ"ב ה"א) ויקראו אל אלהים בחזקה (יונה ג ח), מכאן אתה למד שתפלה צריכה קול, חציפא נצח לבישה:

**ומן הנסים הגדולים המפורסמים אדם מודה בנסים הנסתרים שהם יסוד התורה כלה, שאין לאדם חלק בתורת משה רבינו עד שנאמין בכל דברינו ומקרינו שכלם נסים אין בהם טבע ומנהגו של עולם, בין ברבים בין ביחיד, אלא אם יעשה המצות יצליחנו שכרו, ואם יעבור עליהם יכריתנו ענשו, הכל בגזרת עליון** אשר הזכרתי כבר (בראשית יז א, ולעיל ו ב). ויתפרסמו הנסים הנסתרים בענין **הרבים** כאשר יבא **ביעודי התורה בענין הברכות והקללות,** כמו שאמר הכתוב (דברים כט כג כד) ואמרו כל הגוים על מה עשה ה' ככה לארץ הזאת, ואמרו על אשר עזבו את ברית ה' אלהי אבותם, שיתפרסם הדבר לכל האומות שהוא מאת ה' בעונשם. ואמר בקיום וראו כל עמי הארץ כי שם ה' נקרא עליך ויראו ממך. ועוד אפרש זה בעזרת השם (ויקרא כו יא)

## דרשת תורת ה' תמימה עמ' קנ

ונחזור לעניננו שהיינו בו לבאר, כי הנסים מורים על החדוש ועל ההשגחה ועל הידיעה, ר"ל ידיעת הפרטים, כי הידיעה קודמת להשגחה, ומפני שהנסים הגדולים המפורסמים המשתקין קטני אמנה אינם נעשים בכל דור כו', על כן צוה הקב"ה לעשות זכר לנסים תמיד, והחמיר בהם, כי חייב כרת על מה שלא אכל פסח וכרת על החמץ, וצוה לכתוב הענין במזוזות הבתים, ולהניח הענין כתוב בזרועו כנגד הלב, ועל ראשו כנגד המוח מרכבת הנשמה, ולהזכיר בו בכל יום בפה כו'.

וידוע כי העושה מצוה בלא כוונה, או מי שלא יתבונן בה, לא עשה בשלמות, אבל המתבונן בה, כגון קנה מזוזה בדינר, קבעה בפתחו **ונתכוון להתבונן בה ובענינה**, הנה הודה ביחוד ובחדוש העולם ובהשגחה, כי יציאת מצרים מורה על כל אלה הוראה שלמה, מלבד שידע כי חסד אלקים רב מאוד על עושי רצונו, שהוציאנו מאותה עבדות לכבוד גדול בזכות אבותינו הקדמונים החפצים ליראה אותו, הנה במצוה קלה הורה בכל שרשי האמונה והשלמות וכו', והנה נתברר כי הנסים המפורסמים שהיו ביציאת מצרים מורים על החידוש ועל הידיעה ועל ההשגחה, ועל כן נצטוינו לעשות להם זכרון, על האבנים, במזוזות הפתחים ביציאה וביאה, ובתפילין בראש ובזרוע, ובקריאת שמע בקר וערב, בסוכה, בפסח, וכן כיוצא בזה, ונמצאו המצות כולן חמודות מאד וחביבות, שכל שעה אדם רואה או עושה אותן מודה לאלקיו, הוא כוונת היצירה, שאין טעם אחר ביצירת האדם ואין לאלקים חפץ בתחתונים רק זה שידע אדם ויודה לאלקיו שבראו. **וכשאנו מעיינין יפה אנו רואין שאין לאדם חלק בתורת משה רבינו ע"ה עד שיאמין שכל דברינו ומעשינו כלם נסים, אין בהם טבע ומנהגו של עולם, שהרי יעודי התורה כלה נסים ומופתים גמורים הם** ... כי רוב בני אדם סבורים שאין האל פועל תמיד בנסים אלא עולם כמנהגו נוהג, וכן סבורים רבים מן החכמים בעלי העיון, והרב (=הרמב"ם) מכללם. וכשאנו מעיינין יפה אנו רואין שאין לאדם חלק בתורת משה רבינו ע"ה עד שיאמין שכל דברינו ומעשינו כלם נסים, אין בהם טבע ומנהגו של עולם. כי אם נאמר שהטבע הוא מכלכל **הכל** והוא הפועל בעולם, לא מת אדם ולא חיה בעבור זכות או חובה, ואחר שנאמין כי האל הכרית זה העובר בטרם בא יומו בטבע, הנה יד ה' עשתה זאת ושנה אה הטבע כקריעת ים סוף לפני עדתו וטביעת אויביו בתוכו, וענין ונתתי גשמיכם בעתם, יפתח ה' לך את אוצרו הטוב את השמים לתת מטר ארצך בעתו שוה עם והיו שמיך אשר על ראשך נחושת, יתן ה' את מטר ארצך אבק ועפר, כלם נסים עומדים משנים התולדות והמערכת העליונה בשמים ובארץ, כי אם ניצוץ השמש אינו לח בהעלות האיד מן הארץ, לא יבא המטר בתולדה אפילו יעשו כל המצות ויתפללו ויצומו על הגשמים, ואם הוא ראוי להוריד מטר, לא ימנע בהשתחות העם לצלם פלוני:

 כללו של דבר כי כל יעודי התורה של רבים, לטובה או לרעה, כולם נסים עומדים ומופתים קיימים, ולכן פרט אותם האל בתורה... קצרו של דבר, לפי שמעולם לא התפלל אדם להקב"ה שיתן לו טובה או שיצילנו מרעה ולא קלל את אויבו בשם עד שהאמין בנסים כולם כאשר אמרתי, כי בשנוי טבע העולם נעשה הכל, ולא בעניין אחר זולתו, שה פרסום לשנות טבעו של עולם כקריעת ים סוף... על כן נתמה מן הרמב"ם ז"ל שהוא מגרע הנסים ומגביר הטבע, ואומר שאין הנסים עומדים אלא לפי שעה הם ואלו כלם מופתים עומדים וקיימים הם.

## בראשית פרק יח פסוק יט

יט כִּי יְדַעְתִּיו, לְמַעַן אֲשֶׁר יְצַוֶּה אֶת-בָּנָיו וְאֶת-בֵּיתוֹ אַחֲרָיו, וְשָׁמְרוּ דֶּרֶךְ יְהוָה, לַעֲשׂוֹת צְדָקָה וּמִשְׁפָּט--לְמַעַן, הָבִיא יְהוָה עַל-אַבְרָהָם, אֵת אֲשֶׁר-דִּבֶּר, עָלָיו.
 **רמב"ן**
והנכון בעיני שהיא ידיעה בו ממש. ירמוז, כי ידיעת השם שהיא השגחתו בעולם השפל, **היא לשמור הכללים. וגם בני האדם מונחים בו למקרים עד בא עת פקודתם**. אבל **בחסידיו** ישום אליו לבו לדעת אותו בפרט, להיות **שמירתו** דבקה בו **תמיד**, לא תפרד הידיעה והזכירה ממנו כלל. כטעם לא יגרע מצדיק עיניו (איוב לו ז). ובאו מזה פסוקים רבים, כדכתיב (תהלים לג יח) הנה עין ה' אל יראיו, וזולת זה.

## רמב"ן דברים פרק יא

יג) בכל לבבכם ובכל נפשכם - והלא כבר הזכיר בכל לבבך ובכל נפשך, אלא אזהרה ליחיד ואזהרה לצבור, לשון רש"י מספרי (עקב יג). ובאור הענין, **כי השם לא יעשה הנסים תמיד, לתת מטר הארץ בכל עת יורה ומלקוש ולהוסיף בדגן ובתירוש וביצהר ולהרבות גם העשב בשדה לבהמה או שיעצור השמים וייבשו, רק על מעשה רוב העם, אבל היחיד הוא בזכותו יחיה והוא בעונו ימות**. והנה אמר כי בעשותם כל המצות מאהבה שלימה יעשה עמהם את כל הנסים האלה לטובה, ואמר כי בעבדם ע"ז יעשה עמהם אות לרעה:

 **ודע כי הנסים לא יעשו לטובה או לרעה רק לצדיקים גמורים או לרשעים גמורים, אבל הבינונים כדרך מנהגו של עולם יעשה בהם טובה או רעה כדרכם וכעלילותם:**

## רמב"ן בפירושו לאיוב ל"ו, ז' על הפסוק"לא יגרע מצדיק עיניו":

זה הכתוב מפרש ענין גדול בענין ההשגחה ובאו בו פסוקים רבים כי אנשי התורה והאמונה התמימה יאמינו בהשגחה כי הא-ל ישגיח וישמור את אנשי מין האדם, כמו שכתוב גדול העצה ורב העליליה אשר עיניך פקוחות על **כל** דרכי בני אדם לתת לאיש כדרכיו וכפרי מעלליו (ירמיהו ל"ב, י"ט), ואמר דוד **כל** לבבות דורש ה' וכל יצר מחשבות מבין (דבה"א כ"ה, מ'). ולא בא בתורה או בנבואה שיהיה הא-ל משגיח ושומר אישי שאר הבריות שאינן מדברות רק שומר את הכללים בכלל השמים וצבאם ולכן הותרה השחיטה לצורך האדם, וגם לכפר על נפשותינו בדמם על המזבח, והטעם הזה ידוע וברור, **כי האדם מפני שהוא מכיר את אלוקיו, ישגיח עליו וישמור אותו**. ולא כן שאר הבריות שאינן יודעות בוראם. **ומן הטעם הזה ישמור את הצדיקים**. כי כאשר לבם ועיניהם תמיד עמו, כן עיני ה' עליהם מראשית השנה ועד אחרית שנה. עד כי החסיד הגמור **הדבק באלוקיו תמיד ולא יפרד**, הדבק במחשבתו בו בעניין מענייני העולם, יהיה **נשמר תמיד מכל מקרי הזמן**, **אפילו ההווים בטבע**. וישתמר מהם בנס יעשה לו תמיד, כאילו יחשב מכת העליונים, אינם מבני ההוויה וההפסד למקרי העתים. וכפי קרבתו להדבק באלוקיו, ישתמר שמירה מעולה. והרחוק מן האל במחשבתו ובמעשיו, ואפילו לא יתחייב מיתה בחטאו אשר חטא, יהיה משולח ונעזב למקרים. ובאו בזה פסוקים רבים, אמר דוד רגלי חסידיו ישמור ורשעים בחשך ידמו. אמר כי הקרובים אליו בתכלית השמירה והרחוקים ממגו מזומנים למקרים ואין להם מציל מן הנזק, כמו ההולך בחשך אשר נפילתו קרובה אם לא ישתמר וילך לאט... ומפני שרוב העולם מן הכת הזאת האמצעית צותה תורה החלץ הנלחמים וענין משוח מלחמה להשיב היראים, ולא ימס את לבב אחיו כלבבו. וכל תיקון המערכות אשר בתורה או בנביאים, כגון וישאל דוד בה׳ ויאמר לא תעלה הסב אל אחריהם וכו' וכגון לך ומשכת בהר תבור ולקחת עמך עשרת אלפים איש. כי אם ראוים הם יוצאים במעט גוי ונוצחים בלי נשק. ואילו היו חייבים בנצוח עם לא יועיל למו. רק הענין כי ראוים **להתנהג** **בדרך** **הטבע** **והמקרה.**

## רמב"ן הקדמה לאיוב

אמר המחבר, דבר ידוע כי האמונה בידיעת הא-ל יתברך במיני השפלים ואישיהם והשגחתו בכללם ובפרטם פינות גדולות מתורת משה רבינו ע"ה, כי הכופר בזה כופר בתורה בכללה, וכן הכופר בהשגחה שיאמר שאין הבורא משגיח בבני אדם אם יעשו טובה או רעה, ואם ישיגם דבר **הכל** מקרה להם, לא בחפץ א-לוה ובכוונתו, **גם לזה אין חלק לעולם הבא**, ולא זכרון וצדקה בתורה **לא במצותיה** ולא ביעדיהם, כי לא יכוון אליהם, ואף לא בנבואה, כי הנבואה השגחה גדולה באמת.

אבל צריכים אנו להאמין שהא-ל **יודע** האישים כולם ופרטיהם העליונים והתחתונים מעשיהם ומחשבותיהם, העבר ההוה **והעתיד**. ונאמין אמונה חזקה במה שאמר הכתוב, "כי כל לבבות דורש ה' וכל יצר מחשבות מבין". ואחרי כן נעתיק אל אמונת ההשגחה והשמירה ונגזור ונאמין מה שאמר הכתוב גדול העצה ורב העליליה אשר עיניך פקוחות על כל דרכי בני אדם ולתת לאיש דרכיו וכפרי מעלליו (ירמיהו ל"ב, י"ט) ואחר זה תתקיים לנו התורה והמצוות כי אחר שנאמין שהא-ל יודע וישגיח תרויח אמונתנו אל הנבואה...ונאמין כי הוא ית' ידע וישגיח ויצווה ויזהיר....ויביא על העוברים הנקמות אשר יגזור עליהם. כי כן יאות באמת להיות לבורא השפלים השגחה בנבראיו כי לא תוהו בראם ולא למקרה יצרם, ואחרי שנבראו בכוונה וחפץ, יאות שיהיה לו בהם ובמעשיהם חפץ ורצון, לא הייתה הכוונה בהם לשווא רק **לכבודו** יצרם אף עשאם.

והנה נאמין בהשגחה גמורה, גם בהשגחה מופתית, רצוני לומר יעודי התורה והנסים כולם, **כי אין הפרש בין שנאמר פלוני צדיק ימלא ימיו, או חנניה בן עזור שנאמר לו השנה אתה מת, ובין קריעת ים סוף ורדת המן ארבעים שנה**... אין בין זה לזה רק מן הנסתר למפורסם. **ואם נתעקש לומר לא ימות האוכל תרומה בשינוי הטבע**, רק יזמין לו הא-ל מאכלים המולידים חולי וכו', הנה מערכת מזלו **משתנה** בחטאו לרעה, או בזכותו לטובה, **ואין הטבע מנהיג**... וענין "ונתתי גשמיכם בעתם", עם "והיו שמיך אשר על ראשך נחושת", כולם נסים עומדים משנים התולדות וכח מערכת העליונים בשמים ובארץ... כולם מופתים קיימים.

...ויש דבר מכאיב הלבבות ומדאיב המחשבות, ממנו לבדו נמשכו רבים בכל הדורות לכפירה גמורה והוא הראות בעולם משפט מעוקל, וצדיק ורע לו, רשע וטוב לו, כי יאמרו מדוע דרך פלוני ופלוני צלחה ולמה פלוני ופלוני שיראו צדיקים אבדו. וזה שרש המרי בכל המורדים מכל אומה ולשון.

ונחלקו בו לשני דעות, מהם מי שיראה בדעתו לשלול ההשגחה מן הבורא יתברך לא הידיעה, מפני כי הידיעה מעלה ביודע ושלמות בו, והמעלות כולם הלא לאלקים המה, רק ההשגחה יסיר ממנו, יאמר כי מפחיתות האדם אצל מעלתו ורוממותו ית' לא ישגיח עליו כלל. ויש כת אחרת תראה בדעתה לאמר כי איננו מדרך חכם שלם ויכול שיעשה רע או שלא ימנענו, ויתר נאות למעלת העליון יתברך לשלול ממנו הידיעה ויאמר שלא ידע אישי השפלים, ובסור הידיעה סרה ההשגחה מאליה. ועל כן האישים רק הם הפקר... כאשר נודע בספרי ראש היונים והנמשכים אחריו, יעקור הא-ל זכרם וישמיד מהם שורש וענף.

וכבר באו אלה שתי הכפירות, רצוני לומר הכפירה בידיעה והכפירה בהשגחה בדברי הנביאים במקומות רבים. וזכר במזמור אך טוב לישראל אלקים לברי לבב הענין בריוח ובלשון מבואר, אמר "ואני כמעט נטיו רגלי כאין שפכה אשורי כי קנאתי בהוללים שלום רשעים אראה" (תהלים ע"ג) יאמר בראותי שלום רשעים כמעט שלא נטה מדרך האמונה שהזכיר "אך טוב לישראל אלקים לברי לבב", כלומר שכל הטובות ממנו. ומלת קנאתי הורה על היות קושייתו בייסורי הצדיקים כאשר היה רואה בשלום הרשעים, כי הוא לא יקנא בהוללים, רק בצדיק בהיות לו רעות וצרות ולהוללים השקט ובטחה... ויחזור לדעת הכופרים הגמורים הכוללים כל הכפירות שהם כופרים בידיעה, והזכיר כפירתם ואמרו איכה ידע א-ל ויש דעה בעליון, פירוש כי כפירתם בידיעה מפני שיאמרו אחרי שהוא א-ל תקיף ואמיץ כח ויש דעה בו והוא עליון ונשגב ויכול, למה יצא מלפניו משפט מעוקל, על כן יגזרו שלא ידע ולא יבין... והנה השלים החכם ענין התימה הזה, ואחשבה לדעת זאת עמל הוא בעיני "עד אבא אל מקדשי א-ל אבינה לאחריתם, איך היו לשמה כרגע" וגו' (שם), והענין הכרת הרשעים ושיהיה אחריתם לשמה ולבזיון. "ואני תמיד עמך אחזת ביד ימיני" (שם), זה קיום הצדיקים ועמידת זרעם ושמם, כי זה החכם כלל הצדיקים בשם עצמו, כאשר אמר "אך ריק זכיתי לבבי וארחץ בנקיון כפי" (שם), מפני שאין הקושיא בצדיק ורע לו רק ליודע בעצמו שהוא צדיק, כי לכל אחד מהנספה נוכל לאמר לו אינך צדיק ולא בר לבב וזך מחשבה...

והנה נחזור לתלונת איוב ותוכחתו עם חביריו, ודע כי מאשר הענין הזה פנה גדולה בתורה, וראות הענין בתחלתו מבוכה רבה, נתיחד לנו בו ספר אחד כולו, והוא ספר איוב. ויש מרבותינו שאמר כי משה רבינו כתבו, ונאמר לו מפי הגבורה ענין האיש ההוא והחבירים ההמה, מפני היות ענינו שורש באמונה ויסוד התורה. ודע כי שם בספר ההוא יקשו כל העולה על הלב להקשותו בענין הזה, ושם צריך שיהיה התירוץ הגמור, כי כן יראה מדברי אליהוא, שהוא תירץ הכל ואיוב קבל דבריו ושתק לו...

אבל באמת יש בזה הענין סוד גדול מסודות התורה, לא ישיגם דעת חושב רק הזוכה להם לומד מפי מלמד עד משה רבינו ע"ה מפי הגבורה יתברך, והוא נזכר בדברי אליהוא, גם במזמור הזה נרמז בפסוק "כחלום מהקיץ אד-ני בעיר צלמם תבזה", כי יאמר אחרי הקיצותם בעיר הצלם שלהם נבזה תחת היותו נכבד, והוא הצדיק לא יביאהו הא-ל במצרף רק יהיה תמיד דבק באלקיו...

ודע כי דבר החברים אשר יאמרו כי היסורין על עון יבואו אמת ויציב נכון וקיים, כי הא-ל יתברך מנהיג עולמו במדה ההיא, והקושיא הזאת של איוב איננה תמידית באנשים עם היותנו מאמינים בעולם הנשמות ובשכר העולם הבא, כי מן הידוע ברוב הצדיקים שהם חוטאים לפעמים, ורחוק הוא שימלטו מחטא קל או חמור, כענין שנאמר, "כי אדם אין צדיק בארץ אשר יעשה טוב ולא יחטא", ולכן הצדיק הגמור שיארע לו החטא הקל ועבר בזדון על מצות בוראו יתברך על כל פנים ראוי ליענש עליו, והנה אם יאבד הא-ל מגופו בעולם הזה כל הטובה אשר נהיתה בעולם ויהיה נדון בייסוריו של איוב כל ימיו, טוב לו משיענש בנפשו להיות נדון בעולם הנשמות בייסורי גיהנם, או שיגרע חטאו מנפשו מעט מן מעלתה בעולם הנשמות ודבוקה בזיו העליון ועולם הבא, לפחיתות הגוף וגריעות הטובה שתבואהו בעולם הגופות, אשר אין בין הטובה ובין הרעה רק דבר גרוע וענין כלה ואבד, ולמעלת הנפש ועלוי הטובה אשר באור פני מלך החיים, וכי היא הטובה במאמר מוחלט אשר אין לה ערך ודמיון ולא תחלה בדבר גשמי לעולם, ולכן אמרו רז"ל במסכת קדושין כל שזכיותיו מרובין מעוונותיו מריעין לו בעולם הזה, ודומה כמי ששרף את התורה כולה, ולא שייר ממנה אפילו אות אחת...

## תורת האדם שער הגמול ד"ה עוד הזכירו

עוד הזכירו חכמים דרך אחרת ביסורין, אמרו (ערכין ט"ז ב') תנא דבי ר' ישמעאל כל שעברו עליו ארבעים יום בלא יסורין קבל עולמו, ופירוש הענין הזה הוא מן המקרים ההוים בנוהג של עולם והבאין על כל אדם, כגון שימצא טורח במעשיו לפעמים, ויכאב גופו כשיאכל מאכלים רעים שאינן הגונין לו לפי טבע שלו, ויחוש בראשו כשיעמוד בשמש, ויהיו לו מן המאורעות שבאות אפילו על המלכים, שכגון אלו אין ניצל מהן אלא הרשע הגמור לגיהנם, שמקבל עולמו ושומרין אותו מן השמים לעשות לו כל רצונו בעולם הזה, שנאמר (תהלים י') יחילו דרכיו בכל עת, **אבל שאר בני אדם בין צדיקים בין רשעים כולם בכלל מנהגו של עולם הם**. וזהו שפירשו בגמרא שם בערכין עד היכן תכלית יסורין כל שארגו לו בגד ללבוש ואינו מתקבל עליו, ואתקיפו עלה והעלו אפילו נהפך לו חלוקו ואפילו הושיט ידו לכיס ליטול שלש ועלו בידו שתים, וכל כך למה דתני דבי ר' ישמעאל כל שעברו עליו וכו', וזה ענין אחר הוא, אינו מן היסורין שמשתנין בהן בני אדם זה מזה ברוב, אבל ביסורין ממש לא למדנו בהם יסורים אלא לכפרה.

## דרשת תורת ה' תמימה עמ' קנד

על כן נתמה מן הרמב"ם ז"ל שהוא מגרע הנסים ומגביר הטבע, ואומר שאין הנסים עומדים אלא לפי שעה הם. ואלו כלם מופתים עומדים וקיימים הם, והוא עצמו ז"ל הודה בזה, וכתבו באיגרת תחיית המתים: "וא"כ למה אמר כל הפסוק ואריה כבקר יאכל תבן. עתה ראו נא, קהילות ישראל, היעלה על דעתכם שהאריה בזמן הזה רשע, ובימים ההם יעשה תשובה ויכיר את בוראו וימנע מן הטרף." [מכאן מתחילה תשובת הרמב"ן] כי כבר כתיב הבבטחות והשבתי חיה רעה מן הארץ, תניא ר' יהודה אומר שבחו של הקב"ה בזמן שאין מזיקין, או בזמן שיש מזיקין ואין מזיקין, וכן הוא אומר למשבית מזיקין מן העולם, שלא יזיקו, וכן הוא אומר, (תה' צב:א) 'מזמור שיר ליום השבת', למשבית מזיקין מן העולם, משביתן שלא יזיקו. וכן הוא אומר 'וגר זאב עם כבש'... מלמד שתינוק מישראל עתיד להושיט את ידו לתוך גלגל עינו של צפעוני ומוציא מרה מתוך פיו... ובין שנאמר כר"י ובין שנאמר כר"ש פסוק ואריה כבקר יאכל תבן כפשוטו, כי בתורה פירש לפי שישראל הם שעובדים את בוראם ולא שאר האומות, כתיב והשבתי חיה רעה מן הארץ, כלומר, מא"י, ולדעת ר"ש משביתן שלא יזיקו בכל א"י כמו בירושלים, כמו שאמרו, ולא הזיק נחש ועקרב בירושלים, ולימות המשיח שכתוב בו, כי אז אהפוך אל עמים שפה ברורה לקרוא כלם בשם ה' לעבדו שכם אחד, משביתן מן העולם, ועל זה אמר בברייתא מזמור שיר ליום השבת... והביא ראיה לימות המשיח מפסוקי הברכות, לפי ששני הזמנים שוים, זה בארץ וזה בכל העולם. וזה נראה כי מחטא אדם הראשון היה הטורף, דכתיב ואיבה אשית בינך ובין האשה הוא ישופך ראש ואתה תשופנו עקב, הנה שאינו נושך בעקב אלא מפני האיבה הזאת, והוא הדין לכל שאר חיות, ואולי עתיד להיות בטל לימות המשיח...

## רבינו בחיי בראשית פרשת וירא פרק יח

 (יט) כי ידעתיו. לשון גדולה ומעלה, מלשון: (תהלים קמד, ג) "מה אדם ותדעהו", או יהיה לשון השגחה, כי ידיעת הש"י את האדם היא השגחתו בו, וכשאמר "כי ידעתיו" בא למעט שאר בני אדם שאינם צדיקים שאין ההשגחה בהם כמו בצדיקים.

**וצריך שתשכיל כי ההשגחה בעולם השפל במין האדם היא כללית ופרטית**, ופסוק מלא הוא, שמצינו: (ירמיה לב, יט) גדול העצה ורב העליליה אשר עיניך פקוחות על כל דרכי בני האדם לתת לאיש כדרכיו וגו', **ובשאר בעלי חיים היא כללית לא פרטית רק בכלל כדי לקיים המין. וההשגחה הפרטית שבמין האדם נחלקה לשני חלקים: השגחה בו לידע כל פרטי מעשיו ומחשבותיו, והשגחה בו להגין עליו ולהצילו מן המקטגרים**. ההשגחה בו לידע כל פרטי מעשיו, היא בכל אדם מישראל או מן האומות, כענין שכתוב: (תהלים לג, טו) "היוצר יחד לבם המבין אל כל מעשיהם", ההשגחה בו להצילו מן המקרים, אין זה בכל אדם ואפילו בישראל, כי אם בצדיקים שבהם, שהקב"ה מציל את הצדיקים מן המקרים ששאר בני אדם נמסרים בידם, ולא יעזוב את חסידיו ולא יגרע מהם עינו, אלא השגחתו בצדיק תמיד, לא תפרד ממנו כלל, וזה לשון "כי ידעתיו" שההשגחה בו ובשאר הצדיקים להצילם ממקרי בני האדם, **וזה דעת הרמב"ן** בפסוק זה כשתסתכל בו. ולשון "כי ידעתיו" דברי ה' הנודע לאבות, שהוא המשגיח והמטיב לאברהם שיצוה לזרעו אחריו לשמור דרך ה', הוא ה' הנראה להם באל שדי שלא נודע להם, וזה מבואר:

## מאירי סוטה ב.

מפנות הדת ומיסודותיה הוא להאמין ביושר משפטי הש"י להיות האדם נגמל ונענש בכל עניניו לפי מעשיו אם טוב ואם רע ולא יעכב זה מזל ומערכת כוכבים או אחד מן המקרים אלא שלפעמים יעזב למקרה או למזל כשהאדם אינו ראוי לפי מעשיו להגמל או להענש ואף זה נקרא צד עונש על צד הפקע הגמול במקום שהיה האדם ראוי לעשות פעולות ראויות לגמול.

## רמ"ק בספרו שיעור קומה (עמ' 114),

"השגחה הכוללת תבטל הפרטית לבנ"א שאינם מיוחדים באנשי מעשה, וזו היא מכת מדינה הנאמרה בגמ' שהרוב ידיח המעט וכשניתן רשות למשחית לחבל **אינו מבחין בין צדיק לרשע. וזה דוקא בצדיק שאינו גמור אבל המיוחד במעשיו יתיחד השגחתו וינצל בין כמה וכמה**... [לדוגמה,] בספינה שבאו בה כמה בנ"א ורובם נתחייבו הם ונכסיהם לטבוע והיה שם צדיק א' מג' בחינות – או צדיק שאין בו כדאי להציל עצמו ואילו לא היה שם לא היה נטבע ואגב רובא נתפס. הב' הצדיק שהיה כדאי להציל עצמו, וזה יש בו כמה בחינות, או ינצל הוא וממונו או הוא ולא ממונו או ינצל הוא בלא צער וכו'. הג' הצדיק שיש כל בו להנצל הוא וממונו ושינצלו ג"כ כולם בזכותו."